Зидарово
Зидарово е село в Югоизточна България. То се намира в община Созопол, област Бургас.

География
Зидарово се намира на стратегическо място, близо до планина и море – би могло да стане доста известно курортно селище, което да привлича множество почиващи на атрактивни цени.

През него преминава река Факийска, която се влива в Мандренското езеро (язовир), най-голямото езеро на територията на Република България.

В Зидарово има забележителности, които си струва да се видят. Една от тях е Аязмото – носи се легенда, че преди време членове на комунистическата партия, под въздействието на алкохол, са го разрушили, но не след дълго те и техните семейства намерили смъртта си. В този параклис, наречен Аязмото, има лековит извор – носят се легенди, че слепите, които си измият очите, проглеждат. Говори се също, че желание, пожелано там, се сбъдва.

История 
Историята на селото е доста стара. Селото е основано през 17 век от преселници от село Свети Никола (днешно Черноморец). Първоначално селото се е казвало Дюлгерлий, но след края на Османското владичество селото е прекръстено на Зидарово. През 1913 г. вследствие геноцида и погрома над българското население в Одринска Тракия от страна турската армия, в село Зидарово се заселват десетки бежански семейства, главно от Лозенград и Бунархисар.  Селото е посещавано два пъти от Васил Левски.

През 1941 г. селото се споменава под името Дюлгери в архивен документ от Бургаската областна дирекция за състоянието на службите, настроенията и пропагандата сред населението.

Население

Етнически състав 
Преброяване на населението през 2011 г.

Численост и дял на етническите групи според преброяването на населението през 2011 г.:

Религии 
В село Зидарово живеят предимно православни християни, но сред населението има и протестантска общност.

Културни и природни забележителности 
 Аязмото
 Върбата
 Даръ дере
 Доган дере
 Дядовата Петкова воденица
 Дядовата Тодорова воденица
 Калето
 Ковчазов дол
 Куждержик
 Попов мост
 Широкия мост
 Иринков бей

Редовни събития 
Всяка година през месец май се провежда панаир в селото.

Кукеров ден се празнува през пролетта на Месни заговезни, като се събират съселяни от цяла България. Кукерите са запазили автентични кожени костюми. Носят маски на лицата си и дървени чалове, пояси с хлопки и звънци на кръста. Изпълняват древните обичаи. В групата на кукерите атракция са булката и дяволчетата, които цапат със сажди, за здраве и берекет. Празникът събира множество хора от селото и такива, които живеят и работят извън селото. Това е един много голям празник за селото. На следващата седмица на Сирни Заговезни се палят огньове и цяла вечер се празнува, преди на следващия ден да започнат Великденските пости.

Традициите в Зидарово са запазени от години, а заедно с традициите жителите са съхранили и уважението към своите родители и прародители.

Други 
Един от най-големите дарители в Бургаско, Александър Георгиев – Коджакафалията, е роден в село Зидарово. Поставен му е и паметник в центъра.

При създаването на ансамбъл „Филип Кутев“ са поканени да свирят музиканти от Зидарово, като Георги Тодоров-Генсо и Стоян Величков. От Зидарово са излезли и много добри строители – дюлгери, а може би и от там да произлиза името на селото.

Източници

Външни препратки 
 Сайт на Община Бургас
 Сайт на Община Созопол

Села в област Бургас
Населени места в община Созопол